Hvað á að fylgja eigninni og hvað má ég taka með?
Reglan er að fasteigninni fylgi allir naglfastir hlutir. Í eldhúsi fylgja auk innréttinga, eldavél, ofn og vifta. Séu rafmagnstæki, svo sem uppþvottavél og ískápur hluti af innréttingu, það er með áföstum innréttingaspjöldum, eiga þau einnig að fylgja. Föst ljós og ljóskúplar í eldhúsi, baði og þvottahúsi fylgja ásamt að minnsta kosti einu perustæði í hverju herbergi. Í baðherbergi fylgja innréttingar og hreinlætistæki. Sérsniðnar gardínur, s.s. rimlagardínur eiga einnig að fylgja samkvæmt venju.
Við höfum það sem reglu að fara yfir það með bæði seljanda og kaupanda hvað telst til fylgifjár með fasteigninni svo ekkert komi á óvart þegar kemur að kaupsamningi og afhendingu en að sjálfsögðu geta aðilar samið sérstaklega um ákveðin atriði ef vilji er til þess.
Þegar öllum skilyrðum kauptilboðs er fullnægt er boðað til kaupsamnings. Í kaupsamningi eru undirrituð öll fylgiskjöl kaupsamnings, svo sem veðskuldabréf, veðheimildir og önnur þau skjöl sem nauðsynleg eru til að ganga frá kaupunum.
Kaupverð er greitt í samræmi við skilmála sem samþykktir voru í kauptilboði. Fasteignasali sér til þess að greiðslur stemmi við ákvæði tilboðs og kaupsamnings og að þeim sé ráðstafað til réttra aðila í réttri röð.